Folketing
2003-04-24

Indledningsvis vil jeg gerne takke forespørgerne for at have rejst denne debat om bande- og rockerkriminalitet og om, hvordan vi kan forebygge den. Jeg synes, det er et væsentligt tema at sætte til debat. Der er ingen tvivl om, at den rockerbaserede kriminalitet er vokset de seneste år, og den har trukket en masse med sig. Rockerne selv har på grund af den indbyrdes krig jo i høj grad været medvirkende til at øge statistikken, for så vidt angår mord. Rockerne er involveret i narkokriminalitet, handel med hash, handel med kvinder og også i mere almindelig forretningspræget virksomhed i dag. Derfor er det helt afgørende, at der bliver sat ind med en bred vifte af initiativer for at få taget fat om, nogle kan vel kalde det ondets rod, som det har lydt her i debatten, eller i hvert fald på at få rockerne mandsopdækket og få deres kriminelle virksomhed stoppet. Det tror jeg er vigtigt også for at undgå, at børn og unge af den ene eller den anden grund skal føle sig tiltrukket af rockermiljøet.